BCP ยันเป้า EBITDA ปีนี้โต 20% หลัง H1/60 ทำได้ตามแผน
BCP ยันเป้า EBITDA ปีนี้โต 20% หลัง H1/60 ทำได้ตามแผน
30 พ.ค. 2561

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า บริษัทยังคงเป้าหมายกำไรก่อนดอกเบี้ยจ่าย ภาษี ค่าเสื่อมและค่าตัดจำหน่าย (EBITDA) ปีนี้เติบโต 20% จากระดับ 1.1 หมื่นล้านบาทในปีที่แล้ว หลังจากครึ่งปีแรกทำ EBITDA ได้แล้ว 6.59 พันล้านบาท เพิ่มขึ้น 20% จากช่วงเดียวกันของปีก่อน
ขณะที่ช่วงครึ่งหลังปีนี้คาดว่าการใช้กำลังการกลั่นจะทำได้ระดับใกล้เคียงกับครึ่งปีแรกที่ 1.12 แสนบาร์เรล/วัน แต่มาร์จิ้นน่าจะดีกว่าเพราะสามารถเดินหน่วยผลิตไฮโดรเจน (Hydrogen Production Unit) และหน่วยแตกโมเลกุลด้วยไฮโดรเจน (Hydrocracking Unit) ได้เต็มที่หลังจากที่ได้หยุดซ่อมบำรุงทั้ง 2 หน่วยในไตรมาส 2/60
ทั้งนี้ คาดว่าค่าการกลั่นที่ไม่รวมผลกระทบจากสต็อกน้ำมันในครึ่งหลังปีนี้น่าจะทำได้ราว 7 เหรียญสหรัฐ/บาร์เรล สูงกว่าระดับ 6 เหรียญสหรัฐ/บาร์เรลในครึ่งปีแรก หลังใช้น้ำมันดิบที่มีราคาถูกมากลั่น และน้ำมันเตาที่มีราคาสูงจากการผลิตในตลาดโลกที่ลดลง
สำหรับการควบรวมธุรกิจชีวภาพของบริษัทกับธุรกิจเอทานอลของ บมจ.น้ำตาลขอนแก่น (KSL) เป็นบริษัทใหม่ภายใต้ชื่อบริษัท บีบีจีไอ จำกัด (BBGI)  ซึ่ง BCP จะถือหุ้น 60% และ KSL ถือหุ้น 40% คาดว่าจะดำเนินการแล้วเสร็จในเดือนต.ค.60 น่าจะยังไม่ได้ช่วยหนุน EBITDA ในปีนี้มากนัก แต่น่าจะมีผลมากขึ้นในปีหน้า
 